정조 6년
壬寅三月二十一日辰時。上御誠正閣。大臣備局堂上引見入侍時。領議政徐命善。左議政洪樂性。右議政李福源。行知中樞府事具善復。行戶曹判書金華鎭。行吏曹判書李命植。右參贊鄭尙淳。兵曹判書鄭好仁。工曹判書徐有慶。刑曹判書李性源。禮曹判書金魯鎭。司直徐有隣。判尹鄭昌聖。咸春君李昌運。刑曹參判李柱國。行副司直李敬懋。禮曹參判徐有寧。兵曹參判蔡弘履。修撰李顯模。同副承旨金履禧。假注書趙衍德。事變假注書李敬裕。記注官金鳳顯。別兼春秋李集斗。以次進伏訖。命善曰。近來日氣。溫冷不調。此時聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。臣等忝居三事。觸處生疣。常切惶愧之中。日前僨誤。罔非自速之辜。撫愆自訟。措躬無地矣。一辭屢陳。極涉悚懍。而情地所迫。敢此仰瀆。伏願聖慈。亟降恩譴焉。上曰。卿言過矣。至於右相引義。尤涉過中矣。福源曰。臣敎子不敏。莫重筵話。肆然外泄。終至首實之境。臣之惶蹙。實無可言。而因此聖躬。半日致勞。尤不勝隕越矣。伏望曲賜體諒。以降威罰焉。上曰。所奏過矣。卿子今得進步。誠可幸矣。福源曰。伏承聖敎。益切惶感。而臣子陞敍。未免濫賞矣。上曰。銓郞苦任。今旣見卸。尤可幸矣。福源曰。臣子才器。本不合於銓郞重任。而閱歲見帶。故心常憂懼矣。今幸免焉。此莫非聖恩攸及矣。命善曰。近日雨澤慳少。聞諸農家之說。頗以爲悶云矣。福源曰。見箕伯狀啓。關西小得雨矣。上曰。顧今萬事。無一可恃。而所恃者惟天耳。俗以謂麥農之登歉。可驗秋穡之豐凶云。今年若又告荒。則言念民事。儘可悶迫矣。命善曰。實非細憂矣。命大臣奏事。命善曰。此京畿監司李亨逵狀啓也。備陳道內還穀應分不足之狀。仍以爲留庫中。限三萬石特許加分事。請廟堂稟處矣。畿內還穀。本來不敷。每年加分。已成近例。狀請限三萬石許令加分。而道臣。必須參量緩急。撙節分排後。以其實數。更爲登聞事。分付。何如。上曰。依爲之。出擧條命善曰。頃因濟州御史朴天衡別單。歲貢馬載運時定送沿邑船隻便否。商量論啓之意。自司僕寺覆奏。分付矣。卽見全羅監司朴祐源狀啓。則以本道船隻。極甚苟艱。兩稅輸運。惟待京江船隻。又創別岐船運之役。恐是行不得之政。且慣習水路。閑熟御馬。莫如濟人。則莫重貢獻。付諸生手。亦非萬全之策。莫若仍舊貫擧行之爲便。請令廟堂稟旨。分付矣。覓船之難。固已料得。而除弊島中。貽害沿邑。果如道臣所論。依前以本州船載運事。分付濟州牧使。何如。上曰。依爲之。出擧條命善曰。此統制使具明謙狀啓也。以爲軍餉居末金海府使趙㠎。居二固城縣令兪岳柱。居三鎭海縣監李萱罪狀。令廟堂稟處爲請矣。三邑守令。所當依法典勘罪。而本道還餉居末以下。頃因特敎。旣有分揀之命。今不可異同。一體分揀事。分付。何如。上曰。依爲之。出擧條命善曰。巨濟封山災火事査啓。今已來到。而該邑居民。旣已落火納招。則當依律重勘矣。上曰。其律。何如。命善曰。放火勘以重律。落火施以定配矣。上曰。各該邊將。勘以重棍。則可贖其罪乎。命善曰。然矣。上曰。備局紙尾。何以措辭乎。有司堂上。似當知之矣。有隣曰。以更加摘發從實査報之意。以爲措辭矣。上曰。稚松失火。本無其律。刑判。當知其律文矣。性源曰。臣姑未知矣。命善曰。統帥狀啓。則以拿問定罪爲請矣。華鎭曰。該府使若令拿問則見罷。自在其中矣。上曰。此時守令遞易可悶矣。律有三等。以旁照減等。可也。命善曰。前萬戶金東臣。今已遞歸。此則照律。宜矣。上曰。唯。命善曰。頃因統制使具明謙狀啓。巨濟封山失火根因。嚴査摘發。依律重勘事。覆啓。分付矣。卽見其査啓。則以爲。該邑居民朴命右李檢不金岩回等。落火延燒之意。旣已納招。依律重勘事。論移巡營。巨濟府使李達觀。知世浦萬戶金廷龍。方在待勘中。更不請勘。栗浦權管李春瑞。永登萬戶崔昌文。各該監色山任等。依啓下關辭。待用刑嚴棍計料。而加背梁萬戶金東臣。今已遞歸。其勘罪一款。請令廟堂稟處。兩處山監山直等。一體待用刑。從重嚴處爲辭矣。該府使諸邊將之拿勘。雖以設賑之方張。特命麥秋之遲待。而金東臣則遞歸。邊將別無貽弊之端。令該府拿問照律。其餘各山監直。依狀請待用刑。從重嚴處事。分付。何如。上曰。下屬勘律事。依爲之。守令邊將論罪一款。已念窮春民事。使之各自摘發。以爲贖罪之地矣。邑鎭所報旣如此。依初下敎。減等勘處後。草記。可也。出擧條命善曰。因前大司成趙尙鎭所啓。館試應辦。例自養賢庫擔當擧行矣。丁酉式年。因居齋生之不願赴擧。本庫亦免應辦之役。庚子自備局別單啓下。生畫應辦。使本庫擧行。支供凡節。比諸館試。不啻倍蓰。未過三式。必至蕩竭。生畫應辦。使各主掌。依前輪回擧行爲請。而批旨。有下廟堂從長稟處之命矣。蓋此館試。旣爲居齋儒生設行。而以其庫名養賢。擔當應辦。且式年館試。雖云停止。增廣館試。新有節目。非館試而不欲替當。不是異事。而但再昨年備局別單釐正時。以其式年館試之姑停。移付生畫。一次擧行矣。到今竝爲全減。而屬之各主掌。則必不無稱冤之端。聞式年館試停止之後。東堂二所。移設於泮中。而所入物力。較生畫頗減。比館試相等云。館試未復舊前。東堂二所。使養賢庫。依館試例擔當擧行。生畫及增廣館試。使各主掌輪回擧行。則在本庫。有蠲減之惠。在各貢。無偏苦之患。以此定式施行。何如。上曰。依爲之。出擧條上曰。增廣亦有館試乎。有隣曰。八十點以上許赴館試事。果有年前定式矣。命善曰。卽見京畿監司李亨逵報備局辭緣。則以爲。摠戎廳軍餉移轉。果川則近於平倉。而受來於北漢交河則近於北漢。而受來於平倉。兩邑之捨近就遠。俱非得計。更以果川交河。換倉分給爲請矣。餉穀之分受一般。而道里之遠近各異。以此易彼。事甚俱便。依所請許施事。分付。何如。上曰。依爲之。出擧條上曰。還穀之換給。能無其弊乎。昌運曰。交河民則似不願矣。上曰。何當開倉乎。昌運曰。今明當爲分給矣。命善曰。似聞關東沿路。多有移散之民。而皆是淮陽金城之人云。淮金之昨秋穡事。如果大歉。至於居民流散之境。則初何不狀請設賑。任他饑餓。使不得奠居。而亦不思安集之道乎。守土之官按道之臣。俱難免溺職之責。而遠外事情。有難料度。爲先分付本道。一邊安集其流民。一邊馳聞其委折。以爲憑處之地。何如。上曰。設置方伯守宰。而不能悉心周恤。致使呼庚之類。有此流離之苦。聞極矜憫。卿之所奏甚好。依此卽爲行會道臣處。目下民情。爲先擧實陳聞。凡係安集調飢之方。亦須惕念爲之事。各別嚴飭。可也。出擧條上曰。兩邑飢民。亦流入京中耶。命善曰。姑未入城。而方接踵於中路云矣。上曰。若盡安集之策。當爲設賑乎。命善曰。今則節晩。有難開賑矣。上曰。何以則可得救恤乎。命善曰。猶當白給穀苞。使之賙濟。而惟在申飭守宰。悉心擧行矣。命善曰。捕廳事。誠可悶矣。上曰。旣發言端。當下敎矣。卿等見其文案乎。命善曰。雖未得見。大體則略聞之矣。上曰。見今事爲。有若失馬修厩矣。其所盤覈之事。專委徐有大。而初不着意擧行。誠甚怪駭矣。罪人之情狀有無。姑捨勿論。凡其應問之節。全不究覈。致使自上而提敎。是豈成說乎。論其罪人。則誑惑人心極矣。命善曰。職在捕將。如是擧行。果不善爲矣。上曰。當初發問。全不致詳。而予姑含忍矣。向者寧邊之不爲差送。蓋出惜之之意。而渠以單捕將。豈可如是乎。禁將則掌其宿衛。爲任極煩。與訓將無異。固難專責之以此等事。而徐有大則極爲駭然矣。命善曰。伊後捉來之賊。行止尤涉殊常云矣。上曰。名雖盜賊。百事係深重。禁將所見。果何如。敬懋曰。厥賊所持之五斤鎗二斤椎。旣非凡常之物。行止情狀。極涉怪訝。故屢次盤覈。終不直招。且爲人。見甚凶獰矣。命善曰。欲爲取招。則厥賊。嚼舌不答云矣。上曰。其然乎。敬懋曰。果然矣。是故鉗口取招矣。上曰。觀其器械。民皆致訝。必生誑惑矣。命善曰。果有是慮矣。樂性曰。賊謀難測。安知無別般凶計耶。上曰。利川所居人。尙未捉得乎。敬懋曰。二月初。已移往他處。故姑未見捉矣。上曰。聞筵臣言。則此賊尤爲凶獰云矣。近來捕廳。以不捉盜爲事云。是何故也。命善曰。鎭川賊。聞有根着矣。上曰。此賊謂以異國人。然否。敬懋曰。其所供。以爲他人。指以異國人云矣。命善曰。罪人之情節有無勿論。此而歇治。必有後弊。亟令重治。以懲民俗。宜矣。上曰。捕將之任。固難數遞。而至於此捕將。欲使久任。以責其效矣。命善曰。其爲職任。與他司有重。時發機詗。專事捕捉。則民心可戢矣。上曰。諸將臣。申飭徐有大。另加發捕。可也。敬懋曰。此事未準之前。凡他外邑出使。姑未出送矣。旣有下敎。當卽發遣乎。上曰。此則已有先朝禁令。不必出送矣。命善曰。今此捕將。當請重勘。而姑觀來頭。故只請問備矣。上曰。不必推考。使之惕念擧行。以致自效。可也。命善曰。鎭川有行止殊常之人。所聞至及於都下。自訓局捕捉以來。而地方官及兵使營將。則無所皁白。若謂之不知不聞。則失職大矣。若謂之存而勿論。則又不但失職而已。以此以彼。不可無罪。洪忠兵使元厚鎭罷職。西原營將悶致協。鎭川縣監朴仁榮。竝拿問嚴處。何如。上曰。依爲之。地方官營將。先罷後拿。可也。出擧條命善曰。吏兵判今俱登筵。卽爲擇差。宜矣。上曰。兵使必擇其人。營將則勿拘資歷。亦以剛明人差出。可也。好仁曰。兵使前望中。只有李邦五田文顯數人。營將則李東植李燁李煜。可合矣。上曰。無論資級。以稔知本道事情人。差送。可也。命善曰。鎭川縣監。以武臣中差遣。何如。上曰。此有已例乎。善復曰。然矣。樂性曰。若以武臣差送。則人心易致繹騷矣。命善曰。然則無論文南武。竝擬。宜矣。上曰。從便爲之。可也。命善曰。嶺南事。聞有苗脈矣。上曰。殆若聞慶事。而一名之弊。誠非細慮矣。命善曰。果然矣。此輩之畢境有事。亦可預念處矣。上曰。每以告變等說。人輒來告。事近無實。而此後雖有眞箇告變。有難信聽矣。命善曰。此罪人。以本道道臣。使之按査。誠善處矣。上曰。東伯發巡云耶。命善曰。聞已發營矣。上曰。錦伯。何如云耶。命善曰。其辭疏。已上來云矣。上曰。果至數日。而姑未下批矣。其莅任。今至周年乎。命善曰。昨年四月。果除拜。而聞有治績。姑觀來頭。宜矣。華鎭曰。弓角弊事。誠可悶矣。俄與大臣。有所相議。而所給之銅。旣爲二萬斤。則不必自戶曹獨當。以各司輪回出給。極甚爲好。不然則臣曹辦置別備。宜矣。命善曰。此弊。不可無一番區劃之道矣。上曰。予於此事。每用悶慮矣。不給其價。只爲責納。論以國體。極涉苟艱。若或闕貢。則此是陰雨之備。而仍姑置之。亦不成說矣。命善曰。聖敎果然矣。貢人則不願受銅。願給貢價錢云矣。上曰。所給二萬兩。果難區劃耶。華鎭曰。今年雖或出給。明年實無擔當之望矣。上曰。有何矯救之道乎。命善曰。使戶判善處之外。無他策矣。華鎭曰。先得五六萬錢。可支數年貢價。以關西小米數萬石。使之劃給。宜矣。命善曰。二萬石米價。當至五六萬兩。初番移劃。固非難事。而戶判不得久任。則必有方來之弊。先爲商量後。可以許施之事矣。上曰。戶判所見。果何如。華鎭曰。臣雖見遞。又有他戶判。遵而勿失。則似無其弊矣。上曰。此則領相之言。誠宜矣。華鎭曰。計其銅則三年條。當爲六萬斤。而今姑不來。本曹實無五六萬兩出給之道。今以無價而徵納於貢人。極爲苟艱矣。上曰。弓弊貢人。雖曰富實。而仍此空納。便致破産。則非但情勢之可矜。在政令豈不有損乎。華鎭曰。當有定式。然後可以矯弊。以草記論稟乎。樂性曰。此不可以草記論稟。先出節目。備盡商量。然後可以定式矣。命善曰。出去後如是擧行。好矣。上曰。貢人之不願給銅。以無鍮鑞而然乎。命善曰。近不鑄錢。故不願云矣。上曰。自京開鑄。則奸弊尤甚。以外邑許鑄。何如。命善曰。聖敎誠好矣。上曰。松都統營。雖曰凋殘。而統營則曾有鑄錢之事。使之開鑄。好矣。華鎭曰。若開鑄錢。則以富商大賈。出其物力。以納什一之稅。甚無妨矣。樂性曰。此則無異私鑄。不可許鑄矣。上曰。弓弊事。卿等益加爛商。成節目稟處。可也。命善曰。聖敎至當矣。華鎭曰。慶熙宮奉審。今月當擧行。而時御所亦當奉審。何以爲之乎。上曰。奉審依例擧行。其所修改處。盡爲記置。待時始役。可也。命善曰。今此修改之時。關西米亦當移劃。所入物力。必爲不些矣。上曰。各處致傷處。將至周年。全不修改。故來頭役事。必致夥然。誠可悶矣。命善曰果然矣。上曰。戶判之各處責應。若是浩繁。本曹錢貨。若使膠守。則有難擔當矣。命善曰。近來。或稱封不動錢。初不犯用云。而計其所用。則卽是破東補西。事涉無實矣。上曰。奉審時。郞廳擧行乎。華鎭曰。然矣。好仁曰。閔台爀方在罷散中。而誤付軍職。還爲減下。宜矣。上曰。軍職減下。元無是例。望筒勿施。可也。上曰。吏參何不入來乎。命善曰。新差銓任。故似不入來矣。上曰。刑參連赴開坐乎。柱國曰。若無公故。則連爲赴衙矣。上曰。橋役今至垂畢耶。昌聖曰。數日內當訖役矣。懸房事。自日昨始爲設房。而其贖錢。向日傳敎。以自明年除減矣。今旣設房。則除贖。又得一年矣。上曰。合爲三年乎。昌聖曰。然矣。上曰。明日欲爲展拜矣。仍命書傳敎曰。明日當詣景慕宮展拜。門路等節次。一依前月十九日例爲之事。分付。又命書傳敎曰。明日展拜時。軍兵訓將都領。好仁曰。凡行節次。盡爲依前擧行乎。上曰。唯。百官亦不當隨駕矣。命植曰。祿都目政事。纔已。取稟。啓下矣。明日展拜相値。以今日擧行。何如。上曰。依爲之。出擧條命植曰。鎭川縣監。文南武間差出乎。上曰。惟在其人之如何。從好爲之。可也。上曰。北漢誰果典守乎。命善曰。近無管城將。故以兼將代守云矣。昌運曰。平倉方有看檢事。將欲出往矣。上曰。以分糶事。欲爲出去耶。昌運曰。反閱軍器。且有他事矣。上曰。仍往北漢。以爲看審。可也。昌運曰。當依下敎矣。上曰。若以本廳事往來。則命召仍佩乎。善復曰。然矣。上曰。卿其出去時。言送政院。仍佩往來。可也。上曰。御將尙念承旨時事乎。柱國曰。然矣。上曰。承宣之任。素稱喉舌。誠重且壯矣。命善曰。然矣。此是摠百司之職矣。命次對諸臣先退。命善等以次退出。上曰。訓御兩將。更爲進前。善復等進伏。上曰。今番捕廳事。全不詳覈。致此勤敎。是豈成說乎。位在亞將。惟當惕念擧行。卿等益加蕫飭。可也。柱國曰。臣則未見文案。莫知罪人情狀矣。上曰。國有某事。將臣寧或不知。卿等取見文案。可也。柱國曰。徐有大。今以新差捕將。頗有威令云矣。上曰。雖曰如是。益加鞭策。好矣。善復曰。聖敎至當矣。上曰。武臣之得除參判。亦是不易之事矣。柱國曰。昨今兩年。偏蒙國恩。有此除拜。不勝感泣。無以爲達矣。上曰。視卿等無異勳戚。卿等諒予此意。雖於無事時。視若有事時。益加蕫念。以爲交勉。可也。善復等曰。伏承聖敎。益切惶感矣。上曰。禁將爲人。亦甚好矣。善復曰。果然矣。命善復等先退。上曰。輪對官入侍。出榻敎賤臣承命出。與趙時淳等偕入進伏。上曰。一員式以次進前。氷庫別檢趙時淳進伏。上曰。有職掌乎。時淳曰。掌氷丁矣。上曰。遺在幾何。時淳曰。爲十三萬四千七百九十餘丁矣。上曰。有所懷乎。時淳曰。無矣。命退。典設別檢李寬鼎進伏。上曰。爾是誰族乎。寬鼎曰。故參判李日躋之孫矣。上曰。有職掌乎。寬鼎曰。掌遮掌矣。上曰。遺在幾何。寬鼎曰。大遮日二浮。中遮日三浮。小遮日二浮。帳五十五浮矣。上曰。有所懷乎。寬鼎曰。無矣。命退。司圃直長韓世裕進伏。上曰。有遺在乎。世裕曰。本無遺在矣。上曰。有所懷乎。世裕曰。無矣。命退。宗親府典簿李壽仁進伏。上曰。有職掌乎。壽仁曰。無所掌矣。上曰。有所懷乎。壽仁曰。無矣。命退。司錄柳頤玄進伏。上曰。有職掌乎。頤玄曰。別無所掌。而時或入直大臣開坐時。有擧行事矣。上曰。大臣姓名案。多有誤字。爾能釐正乎。頤玄曰。當釐改矣。命退。命書傳敎曰。今日政。新除授洪忠兵使西原營將鎭川縣監。待下批竝令當日辭朝。又命書傳敎曰。違牌臺諫。竝已踏下。前望單子入之。命退。承史以次退出。